《次韵斯远入城见迎》
宋代·赵蕃

舟才汭口过，山已鹅湖出。
樯随鸦鹊兴，缆与鸥鹭夕。
青青玩鱼藻，烂烂数滩石。
经行尽吾旧，佳处悉不宅。
有身漫漂流，有志空郁积。
题诗喜将见，重子深垂忆。
吾侪信老大，触事异畴昔。
君能师友偕，我愧洒扫役。
岁月又何如，駸駸戒轻掷。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。